Tandarts se slagoffer 'sal voorval nie uit kop kry' | Netwerk24
Deur Jackie Kruger 11 Oktober 2018 16:34
'n Seun wat in 2015 op 13-jarige ouderdom seksueel betas is deur 'n tandarts van George, "sal nooit die gedagtes oor die voorval uit sy kop kan kry nie".
So het Hayley Koen, maatskaplike werker van die Suid-Afrikaanse Polisiediens, wat 'n verslag oor die slagoffer opgestel het, Donderdag in die streekhof in George in die vonnisverrigtinge van die tandarts, dr. Ian Venter, getuig.
Dr. Ian Venter Foto: Jackie Kruger
Hy is in 2015 weer in hegtenis geneem en daarvan aangekla dat hy die 13-jarige seun seksueel betas het toe die kind by sy huurhuis, toe in Heroldsbaai, oorgeslaap het. Venter is op 11 April in die streekhof in George op dié aanklag skuldig bevind.
Volgens Koen is die seun se selfbeeld swak ná die gebeurtenis en voel hy onveilig. Hy sukkel om mense te vertrou en is ongemaklik in die teenwoordigheid van ouer mans. Dit het ook die verhouding tussen hom en sy pa negatief geraak.
"Daar is steeds 'n problematiese verhouding tussen hom en sy pa," het Koen getuig.
Ná die voorval het die seun se skoolwerk agteruitgegaan. By die skool het hy homself geïsoleer en ook belangstelling verloor in atletiek waarin hy uitgeblink het.
Hy was skaam oor wat gebeur het en was bang die wêreld dink hy is 'n slegte mens.
Die seun het laat blyk dat hy nooit die gedagtes oor die voorval uit sy kop sal kan kry nie.
Hy studeer nou aan 'n kollege waar sy vriende geen kennis van die voorval dra nie. Hy sosialiseer steeds nie baie nie.
Die seun (nou 16), wat 'n vriend van Venter se seun was, het die aand van 11 April 2015 by Venter-hulle oorgeslaap. Luidens die hofstukke het Venter gesê hy gaan die seun aan sy geslagsdeel gryp as hy die braaivleis "opmors". Later het almal gaan slaap. Venter het die seun aangesê om in 'n spesifieke kamer te gaan slaap. Hy het hom daar betas.
Die verhoor is Donderdag deur streeklanddros Francis Makamandela tot 8 November uitgestel omdat die staat se maatskaplike werker siek is en nie kon getuig nie.